Den socialdemokratiske minister for by bolig og landdistrikter, Carsten Hansen, gæstede fredag Nordjylland, fordi de nordjyske havne har været rigtig gode til at tiltrække virksomheder og skabe arbejdspladser. - Det kan næsten ikke blive bedre set med en udkantsministers øjne, siger Carsten Hansen. Det går rigtig godt for havnene i Nordjylland. Siden 2009 har havnene i Aalborg, Skagen, Strandby, Frederikshavn, Hirtshals og Hanstholm skabt over 1.000 nye arbejdspladser. - Jeg er meget imponeret over den tilgang man har til det her i Nordjylland generelt og i Frederikshavns Kommune. Det er jo det, som sikrer kontinuiteten, siger ministeren. Men selvom det går rigtig godt for de nordjyske havneområder, så vil ministeren ikke love, at det nødvendigvis betyder flere penge til investeringer i "vand"-kantsdanmark. - Det er selvfølgelig noget, som indgår i de videre forhandlinger, og det er også noget af det jeg kommer hjem med indtrykket af herfra og kan bibringe den øvrige regering, siger ministeren.

Opsummering:
Det var en tilfreds minister for by, bolig og landdistrikter, som fredag besøgte havnen i Skagen.